VILNIAUS RAJONO SAVIVALDYBĖS TARYBA

SPRENDIMAS

DĖL KELEIVIŲ IR BAGAŽO VEŽIMO AUTOBUSAIS VIETINIO (PRIEMIESTINIO) SUSISIEKIMO MARŠRUTAIS VILNIAUS RAJONO SAVIVALDYBĖJE TAISYKLIŲ IR KELEIVIŲ ĮLAIPINIMO IR IŠLAIPINIMO STOTELĖSE TVARKOS APRAŠO PATVIRTINIMO

2024 m. spalio 31 d. Nr. T3-356

Vilnius

Vadovaudamasi Lietuvos Respublikos vietos savivaldos įstatymo 6 straipsnio 33 punktu, 15 straipsnio 2 dalies 28 punktu, 4 dalimi, Lietuvos Respublikos kelių transporto kodekso 18 straipsnio 1 dalimi, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo taisyklių patvirtinimo“, Vilniaus rajono savivaldybės taryba nusprendžia:

1.	Patvirtinti pridedamus:

1.1.	Keleivių ir bagažo vežimo autobusais vietinio (priemiestinio) susisiekimo maršrutais Vilniaus rajono savivaldybėje taisykles.

1.2.	Keleivių įlaipinimo ir išlaipinimo stotelėse tvarkos aprašą.

2.	Pripažinti netekusiu galios Vilniaus rajono savivaldybės tarybos 2008 m. gegužės 30 d. sprendimą Nr. T3-168 „Dėl Keleivių ir bagažo vežimo autobusais vietinio reguliaraus susisiekimo maršrutais Vilniaus rajone taisyklių patvirtinimo“.

3.	Skelbti šį sprendimą Teisės aktų registre ir Vilniaus rajono savivaldybės tinklalapyje.

Savivaldybės meras	Robert Duchnevič

PATVIRTINTA

Vilniaus rajono savivaldybės tarybos

2024 m. spalio 31 d.

sprendimu Nr. T3-356

KELEIVIŲ IR BAGAŽO VEŽIMO AUTOBUSAIS VIETINIO (PRIEMIESTINIO) SUSISIEKIMO MARŠRUTAIS VILNIAUS RAJONO SAVIVALDYBĖJE TAISYKLĖS

I SKYRIUS

BENDROSIOS NUOSTATOS

1.	Keleivių ir bagažo vežimo autobusais vietinio (priemiestinio) susisiekimo maršrutais Vilniaus rajono savivaldybėje taisyklės (toliau – Taisyklės) nustato keleivių vežimo autobusais reguliariais vietinio (priemiestinio) susisiekimo maršrutais Vilniaus rajono savivaldybėje (toliau – Savivaldybė) tvarką, keleivių bilietų rekvizitus, jų pardavimo ir grąžinimo tvarką, bagažo ir gyvūnų vežimo tvarką, draudžiamų vežti ir saugoti daiktų sąrašą, keleiviams aptarnauti skirtų stotelių įrengimo ir priežiūros tvarką, vežėjų, vairuotojų, keleivių teises, pareigas, atsakomybę, rastų daiktų saugojimo ir realizavimo tvarką.

2.	Taisyklės parengtos vadovaujantis Lietuvos Respublikos kelių transporto kodeksu, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo taisyklių tvirtinimo“, ir kitais teisės aktais, reglamentuojančiais keleivių ir bagažo vežimą.

3.	Taisyklėse vartojamos sąvokos suprantamos taip, kaip jos apibrėžtos Lietuvos Respublikos transporto veiklos pagrindų įstatyme, Lietuvos Respublikos kelių transporto kodekse.

II SKYRIUS

EKIPAŽO DOKUMENTAI

4. Reguliarių reisų metu ekipažas privalo turėti:

4.1. Lietuvos Respublikoje išduotos licencijos verstis keleivių vežimu autobusais vidaus maršrutais, suteikiančios teisę vežti keleivius Lietuvos Respublikos teritorijoje, kopiją arba Lietuvos Respublikoje išduotos Bendrijos licencijos kopiją, jei vežėjas veiklą vykdo turėdamas Bendrijos licenciją vežti keleivius, suteikiančią teisę vežti keleivius autobusais tarptautiniais maršrutais ir Lietuvos Respublikos teritorijoje. Reikalavimas turėti Bendrijos licencijos kopiją netaikomas, kai šis dokumentas išduotas elektroniniu būdu;

4.2. kasos aparatą ir bilietus;

4.3. bilietų kainoraštį;

4.4. darbo ir poilsio laiko apskaitos dokumentus;

4.5. Savivaldybės administracijos patvirtintą eismo tvarkaraštį (patvirtintas gali būti kvalifikuotu elektroniniu parašu);

4.6. leidimą vežti keleivius reguliaraus susisiekimo maršrutu (reikalavimas turėti leidimą netaikomas, jei šis dokumentas išduotas naudojantis Licencijų informacine sistema);

4.7. kasos žiniaraštį, išskyrus atvejus, kai visą reikalaujamą pildyti kasos žiniaraštyje informaciją galima nuskaityti iš kasos aparatų tiesiogiai į skaitmenines laikmenas, kurios pateikiamos patikrinimų metu;

4.8. kitus teisės aktų nustatytus dokumentus.

III SKYRIUS

EISMO ORGANIZAVIMAS

5. Vietinio (priemiestinio) reguliaraus susisiekimo autobusų eismas organizuojamas tokiais keliais ir gatvėmis, kurių būklė atitinka Reikalavimus gatvėms ir keliams, kuriais vyksta reguliarusis keleivinio transporto eismas, patvirtintus Lietuvos Respublikos susisiekimo ministro 2011 m. lapkričio 29 d. įsakymu Nr. 3-747 „Dėl Reikalavimų gatvėms ir keliams, kuriais vyksta reguliarusis keleivinio transporto eismas, patvirtinimo“ (toliau – Reikalavimai).

6. Reguliarių reisų metu autobusai privalo nustatytu laiku atvykti į stoteles, nurodytas eismo tvarkaraštyje. Reiso metu atsiradus nenumatytoms aplinkybėms, dėl kurių reisas negali būti tęsiamas, vairuotojas apie tai nedelsdamas informuoja vežėjo dispečerį, dispečeris informaciją teikia keleiviams atsakydamas į jų telefono skambučius.

7. Vežėjas turi teisę laikinai nutraukti eismą reguliariais vietinio (priemiestinio) susisiekimo maršrutais esant neišvažiuojamiems keliams, sunkioms meteorologinėms sąlygoms arba stichinių nelaimių metu, apie tai pranešęs leidimą vežti keleivius reguliaraus susisiekimo maršrutu išdavusiai institucijai.

8. Vietinio (priemiestinio) reguliaraus susisiekimo autobusų maršrutai tvirtinami, koreguojami ar nutraukiami atsižvelgiant į visuomenės interesus, poreikius ir paslaugų patogumą vadovaujantis Savivaldybės viešųjų paslaugų teikimo vietinio susisiekimo maršrutais poreikio nustatymo tvarkos aprašu, patvirtintu Vilniaus rajono savivaldybės tarybos 2024 m. kovo 29 d. sprendimu Nr. T3-77 „Dėl Vilniaus rajono savivaldybės viešųjų paslaugų teikimo vietinio susisiekimo maršrutais poreikio nustatymo tvarkos aprašo patvirtinimo“.

IV SKYRIUS

AUTOBUSŲ STOTELIŲ ĮRENGIMAS

9. Stotelių vietas vietinio (priemiestinio) susisiekimo maršrutuose nustato Savivaldybės administracija, vadovaudamasi Reikalavimų nuostatomis, suderinusi su kelio (gatvės) savininku (valdytoju). Stoteles ir nustatyto pavyzdžio reikalingus kelio ženklus pastato ir įrengia kelių (gatvių) savininkai (valdytojai).

10. Stotelės įrengiamos vadovaujantis kelių techniniu reglamentu KTR 1.01:2008 „Automobilių keliai“, patvirtintu Lietuvos Respublikos aplinkos ministro ir Lietuvos Respublikos susisiekimo ministro 2008 m. sausio 9 d. įsakymu Nr. D1-11/3-3 „Dėl kelių techninio reglamento KTR 1.01:2008 „Automobilių keliai“ patvirtinimo“, ir statybos techniniu reglamentu STR 2.06.04:2014 „Gatvės ir vietinės reikšmės keliai. Bendrieji reikalavimai“, patvirtintu Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“. Kelio ženklai „Stotelė“ statomi pagal Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, Kelio ženklų įrengimo ir vertikaliojo ženklinimo taisyklių, patvirtintų Lietuvos Respublikos susisiekimo ministro 2012 m. sausio 31 d. įsakymu Nr. 3-83 „Dėl Kelio ženklų įrengimo ir vertikaliojo ženklinimo taisyklių patvirtinimo“, reikalavimus.

11. Atsižvelgiant į keleivių srautus ir eismo intensyvumą, gali būti nustatytos stotelės pagal pareikalavimą, kuriose vairuotojas nesant išlipančių ar įlipančių keleivių neprivalo sustoti.

12. Stotelėse tvarkaraščius skelbia, atnaujina, pakeičia vežėjas, aptarnaujantis vietinio (priemiestinio) reguliaraus susisiekimo maršrutą.

V SKYRIUS

BILIETŲ REKVIZITAI, PARDAVIMAS IR GRĄŽINIMAS

13. Reguliarių reisų metu vežėjai privalo taikyti Savivaldybės tarybos nustatytus tarifus, o vairuotojas – parduoti bilietus ir bagažo kvitus. Vieno reiso metu visiems keleiviams taikomas vienodo dydžio tarifas vietinio (priemiestinio) susisiekimo maršrutuose, o Lietuvos Respublikos transporto lengvatų (toliau – Transporto lengvatų) įstatyme ir Savivaldybės tarybos sprendimuose nustatytos nuolaidos taikomos nuo visos bilieto kainos.

14. Draudžiama parduoti du bilietus ar daugiau su Transporto lengvatų įstatyme nustatyta nuolaida vietoj vieno bilieto, kasos aparatu išspausdinti bilietus su Transporto lengvatų įstatyme nustatyta nuolaida nesant keleivių arba išspausdinti viename biliete dviejų ar daugiau bilietų su Transporto lengvatų įstatyme nustatyta nuolaida duomenis.

15. Keleivis privalo saugoti bilietą (bagažo kvitą) iki kelionės pabaigos ir jį pateikti, jeigu vairuotojas, kontroliuojantis ar prižiūrintis asmuo to pareikalauja.

16. Vairuotojas bilietų kontrolės lape galinėje stotelėje turi registruoti autobuse parduotų bilietų kiekį. Bilietų kontrolės lapas gali būti nepildomas, jei bilietų pardavimo įrangos sistemoje yra techninių galimybių atspausdinti arba vizualiai ekrane parodyti informaciją apie parduotus bilietus.

17. Bilietai yra vienkartiniai ir terminuoti vardiniai.

18. Vienkartiniai bilietai (bagažo kvitai) įsigyjami autobusuose. Vienkartiniuose vietinio (priemiestinio) reguliaraus susisiekimo maršrutų bilietuose (bagažo kvituose) turi būti nurodyta: vežėjo pavadinimas ir kodas, kompetentingos įstaigos suteiktas maršruto numeris ir pavadinimas, išvykimo ir paskirties autobusų stotys (stotelės), išvykimo data, išvykimo laikas, bilieto (bagažo kvito) kaina, Transporto lengvatų įstatyme arba Savivaldybės tarybos nustatytos nuolaidos dydis procentais, kai ji yra taikoma. Terminuotuose vardiniuose vietinio (priemiestinio) reguliaraus susisiekimo maršrutų bilietuose turi būti nurodyta: vežėjo pavadinimas, bilieto serija, numeris, išvykimo ir paskirties stotys (stotelės), bilieto kaina, bilieto galiojimo terminas, vežėjo antspaudas, keleivio, kuriam parduotas bilietas, vardas, pavardė ir Transporto lengvatų įstatyme arba Savivaldybės tarybos nustatytos nuolaidos dydis procentais.

19. Vietinio (priemiestinio) reguliaraus susisiekimo maršruto vienkartinis bilietas (bagažo kvitas) galioja tik tą dieną ir tam reisui, į kurį jis parduotas.

20. Vairuotojas bilietus (bagažo kvitus) keleiviams privalo parduoti iš karto, jiems įlipus į autobusą. Draudžiama išvažiuoti iš autobusų stočių ir maršruto stotelių nebaigus parduoti bilietų visiems autobuse esantiems keleiviams ir nustatyta tvarka neužpildžius kelionės dokumentų. Jeigu pagal Taisyklėse išdėstytas sąlygas autobuso vairuotojui neužtenka laiko parduoti bilietus visiems į autobusą įlipusiems keleiviams, vežėjas gali kreiptis į Savivaldybės administraciją dėl eismo tvarkaraščio koregavimo.

21. Kai dėl neišvažiuojamo kelio, sunkių meteorologinių sąlygų, autobuso gedimo arba kitų priežasčių negalima keleivio nuvežti į paskirties stotelę, keleiviui grąžinama sumokėta pinigų suma už važiavimą nuo kelionės nutraukimo vietos iki paskirties autobusų stotelės, taip pat už jau įvykusią kelionės dalį, jei pagal keleivio pradinį kelionės planą kelionė nebetenka prasmės ir nebuvo pasiekta biliete nurodyta galutinė paskirties stotelė. Jei autobusas ir keleivis dėl minėtų priežasčių grįžta į išvykimo autobusų stotį (stotelę), keleiviui grąžinami visi pinigai už važiavimą.

22. Keleivis gali grąžinti terminuotą vardinį vietinio (priemiestinio) susisiekimo maršruto bilietą nesibaigus jo galiojimo terminui. Keleiviui grąžinama pinigų suma apskaičiuojama pagal formulę:

S=(K:T×L)×0,75, kai:

S – grąžintina pinigų suma;

K – bilieto įsigijimo kaina;

T – bilieto galiojimo terminas (skaičiuojamas dienomis);

L – nepanaudota bilieto termino dalis (skaičiuojama dienomis).

23.	Šių Taisyklių 21−22 punktuose numatytais atvejais pinigus keleiviui grąžina vežėjas. Pinigai grąžinami ne vėliau kaip per 14 kalendorinių dienų nuo prašymo ir bilieto pateikimo dienos. Grąžintinos pinigų sumos pervedamos į keleivio prašyme nurodytą banko sąskaitą.

VI SKYRIUS

KELEIVIŲ VEŽIMAS

24. Keleiviai įlaipinami ir išlaipinami autobusų stotyse ir stotelėse, numatytose eismo tvarkaraščiuose. Sustoti šiose autobusų stotyse ir stotelėse būtina.

25. Asmenys su negalia kartu su vežimėliais, skirtais asmenims su negalia, taip pat vaikai kartu su vaikų vežimėliais turi būti vežami autobusais, išskyrus atvejus, kai vežimėlis, skirtas asmeniui su negalia, ar vaiko vežimėlis netelpa į autobuso saloną ar bagažinę. Vežimėlio, skirto asmeniui su negalia, ir vaiko vežimėlio vežimas neapmokestinamas.

26. Vairuotojas privalo sustoti kaip įmanoma arčiau šaligatvio, kelkraščio, kad keleiviams būtų patogiau įlipti į autobusą ar išlipti iš jo. Jei viešojo transporto stotelėje laukia asmuo su negalia vežimėlyje, skirtame asmeniui su negalia, vairuotojas privalo pasirūpinti šio keleivio patekimu į autobusą – panaudoti autobuse įrengtas pagalbines priemones: pandusą, platformą, keltuvą ar kitą priemonę.

27. Asmuo su negalia turi teisę važiuoti autobusais su šunimi pagalbininku tik turėdamas dokumentą, patvirtinantį šuns pagalbininko akreditaciją, ir dokumentus, kuriuose nurodoma šuns sveikatos būklė ir skiepų žymos. Šuo pagalbininkas vežamas nemokamai ir neturi užimti sėdimos vietos.

28. Keleiviai turi būti informuojami apie pareigą pasirūpinti savo saugumu: jei yra laisvų sėdimų vietų – atsisėsti ir užsisegti saugos diržą, jeigu jis yra įrengtas, o stovint – laikytis už turėklų.

29. Rekomenduojamas autobuso, kuriuo keleiviai vežami vietinio (miesto) reguliaraus susisiekimo maršrutais, salono ir lauko temperatūrų skirtumas neturėtų būti didesnis kaip 6–8o C. Rekomenduojama autobuso, kuriuo keleiviai vežami vietinio (priemiestinio) reguliaraus susisiekimo maršrutais, salono temperatūra žiemos laikotarpiu yra nuo 5 iki 15o C, o vasaros laikotarpiu – nuo 18 iki 28o C.

VII SKYRIUS

VEŽĖJO, VAIRUOTOJO TEISĖS, PAREIGOS, ATSAKOMYBĖ

30. Vežėjas privalo užtikrinti:

30.1. saugų keleivių, gyvūnų ir bagažo vežimą;

30.2. nustatytų maršrutų ir eismo tvarkaraščių laikymąsi;

30.3. autobusų švarą, keleivių salonų šildymą, vėdinimą, kondicionavimą;

30.4. nepriekaištingą ir paslaugų keleivių aptarnavimą;

30.5. autobusų apipavidalinimą vadovaujantis Keleivinio kelių transporto priemonių apipavidalinimo tvarkos aprašu, patvirtintu Lietuvos Respublikos susisiekimo ministro 1998 m. vasario 12 d. įsakymu Nr. 55 „Dėl Keleivinio kelių transporto priemonių apipavidalinimo tvarkos aprašo patvirtinimo“;

30.6. kad autobusuose būtų iškabinti šių Taisyklių, Transporto lengvatų įstatymo, Savivaldybės tarybos sprendimų dėl transporto lengvatų išrašai.

31.Vairuotojas turi teisę:

31.1. išlaipinti keleivius, atsisakiusius sumokėti už važiavimą;

31.2. nepriimti arba išlaipinti artimiausioje stotelėje keleivius, kurie neblaivūs, apsirengę nešvariais drabužiais, turi draudžiamą vežti bagažą ar kitaip pažeidžia Taisykles, arba iškviesti policiją, jeigu keleivio (keleivių) elgesys kelia grėsmę kitų keleivių arba jo paties saugumui;

31.3. laikinai nutraukti reguliarų autobusų eismą nepalankiomis kelio bei meteorologinėmis sąlygomis, stichinių nelaimių metu, dėl autobuso gedimo arba kitų nenumatytų aplinkybių, apie tai pranešęs savo administracijai, o ši – Savivaldybės administracijos už keleivių vežimą atsakingam asmeniui;

31.4. neišvažiuoti iš stotelės, jei keleivis nesilaiko Taisyklių, atsisako įsigyti bilietą;

31.5. netaikyti Transporto lengvatų įstatymo ar Savivaldybės tarybos sprendimais nustatytos nuolaidos keleiviams, neparodžiusiems dokumento, suteikiančio teisę į transporto lengvatą, originalo.

32. Vairuotojas privalo:

32.1. užtikrinti saugų keleivių ir bagažo vežimą, mandagų ir paslaugų keleivių aptarnavimą;

32.2. kelionės metu turėti privalomus dokumentus ir kontroliuojančiam asmeniui pareikalavus juos pateikti;

32.3. laikytis nustatytų maršrutų ir eismo tvarkaraščių;

32.4. sustoti visose maršruto stotelėse. Stotelėse pagal pareikalavimą sustoti, jeigu šiose stotelėse yra laukiančių keleivių, stovinčių prie kelio ženklo „Stotelė“, arba išlaipinti autobusu važiuojančius keleivius, jeigu jie iš anksto žodžiu įspėja vairuotoją apie ketinimą išlipti stotelėje pagal pareikalavimą;

32.5. parduoti keleiviams bilietus (bagažo kvitus) iš karto, jiems įlipus į autobusą ir tik autobusui stovint stotelėje;

32.6. būti rūpestingas, atidus ir paslaugus, keleiviui pasiteiravus informuoti (tik autobusui stovint) apie mokėjimo už važiavimą tvarką ir kelionės maršrutą;

32.7. ypatingą dėmesį skirti keleiviams, turintiems negalią, padėti jiems įlipti į autobusą ir išlipti iš autobuso;

32.8. stotelėje esant kontrolę vykdantiems pareigūnams, atidaryti tik priekines duris. Įlipus kontrolę vykdantiems pareigūnams į autobusą, informuoti keleivius, kad bus atlikta keleivių kontrolė;

32.9. autobuse rastus keleivių paliktus daiktus atiduoti į vežėjo buveinę;

32.10. nepažeisti autobuso talpumo normų. Nepažeisdamas talpumo normų, paimti to paties ir kito vežėjo autobusais vežtus keleivius, jei minimi autobusai sugedo kelyje ar dėl kitų priežasčių nebegali pristatyti keleivių į paskirties stotį ar stotelę, ir nuvežti juos savo maršruto trasa ne toliau galinės stotelės;

32.11. būti tvarkingas, dėvėti švarią aprangą.

33. Vairuotojams autobuse draudžiama rūkyti, garsiai leisti muziką arba kitaip savo veiksmais trikdyti keleivių rimtį.

34. Vairuotojams vairavimo metu griežtai draudžiama naudotis judriojo ryšio priemonėmis be laisvų rankų įrangos bei atlikti kitus veiksmus, nesusijusius su vairavimu, išskyrus tuos atvejus, kai stovinčio autobuso variklis išjungtas.

VIII SKYRIUS

KELEIVIŲ TEISĖS, PAREIGOS IR ATSAKOMYBĖ

35. Keleiviai autobuso privalo laukti stotelėse kuo toliau nuo šaligatvio krašto.

36. Keleivis turi teisę:

36.1. užimti laisvą sėdimą vietą;

36.2. nemokamai vežtis du vaikus iki 7 metų, jei jie neužima atskiros sėdimos vietos;

36.3. nemokamai vežti bagažą ir gyvūnus pagal Taisyklėse nurodytas sąlygas;

36.4. iki išvykimo į reisą nutraukti keleivio ir bagažo vežimo sutartį, grąžinti bilietą ir gauti už jį sumokėtus pinigus ar jų dalį šių Taisyklių nustatyta tvarka;

36.5. naudotis transporto lengvatomis, numatytomis Transporto lengvatų įstatymo ir Savivaldybės tarybos sprendimais;

36.6. važiuoti to paties vežėjo ar jų susitarimu kitomis transporto priemonėmis su tuo pačiu bilietu į tą patį paskirties punktą, kai autobusas, kuriame buvo įsigytas kelionės bilietas, dėl kokių nors priežasčių negali važiuoti.

37. Keleivis privalo:

37.1. įlipęs į autobusą iš karto įsigyti bilietą (bagažo kvitą). Įsigydamas bilietą su Transporto lengvatų įstatyme arba Savivaldybės tarybos sprendimu nustatyta nuolaida, iš anksto paruošti ir parodyti vairuotojui dokumento, suteikiančio teisę į transporto lengvatą, originalą;

37.2. bilietą (bagažo kvitą) saugoti iki kelionės pabaigos. Kontrolę vykdantiems pareigūnams ar vairuotojui pareikalavus, pateikti bilietą (bagažo kvitą). Bilietas (bagažo kvitas) negalioja, jeigu patikrinimo metu negalima iššifruoti jame esančio teksto;

37.3. pasirūpinti savo ir vežamų daiktų saugumu, jei yra laisvų vietų, atsisėsti, stovint laikytis už autobuse įrengtų turėklų, nesiremti į važiuojančio autobuso duris, netrikdyti vairuotojui dešinės pusės matomumo stovint arti priekinių autobuso durų;

37.4. užleisti sėdimas vietas, virš kurių yra užrašai „Keleiviams su vaikais“ ir „Asmuo su negalia“ arba atitinkami simboliai asmenims su negalia, keleiviams su mažamečiais vaikais, nėščioms moterims ir senyvo amžiaus žmonėms;

37.5. prisiimti atsakomybę už išteptus, sugadintus kitų keleivių drabužius ar daiktus;

37.6. prisiimti atsakomybę už specialiai sugadintą autobuso įrangą, įrenginius, sėdynes ir kitus elementus;

37.7. išlipti galinėje maršruto stotelėje, išlipant nepalikti autobuse asmeninių daiktų;

37.8. stotelėje, esančioje prieš stotelę pagal pareikalavimą, įspėti vairuotoją apie ketinimą išlipti stotelėje pagal pareikalavimą;

37.9. vykdyti teisėtus kontrolę vykdančių pareigūnų ir autobuso vairuotojo reikalavimus;

37.10. rastą autobuso salone keleiviui nepriklausantį daiktą perduoti vairuotojui.

38. Keleiviams draudžiama:

38.1. važiuoti neblaiviems ar apsvaigusiems nuo psichiką veikiančių medžiagų (narkotikų, vaistų, kitų svaigiųjų medžiagų), skleidžiantiems aitrų kvapą, apsirengusiais nešvariais drabužiais, tepti ir gadinti autobuso išorę ir vidų, laikyti kojas ant sėdynių, leisti ant sėdynių stovėti vaikams, sodinti gyvūną arba dėti ant jų bagažą;

38.2. rūkyti, valgyti, gerti (išskyrus skysčius iš specialiai gėrimams pritaikytų sandarių indų), įsinešti skysčius nesandariuose induose, šiukšlinti, triukšmauti, garsiai leisti muziką ir kitaip trukdyti vairuotojui, keleiviams arba kitokiais veiksmais pažeisti viešąją tvarką;

38.3. važinėti po autobuso saloną su vežamais paspirtukais, riedlentėmis, riedžiais, riedučiais ir kt. mikromobilumo priemonėmis;

38.4. vežti dviračius, jeigu autobuse nėra numatyta speciali vieta ar įranga dviračiams vežti.

IX SKYRIUS

BAGAŽO VEŽIMAS

39. Autobuso salone kiekvienas keleivis turi teisę nemokamai vežtis vieną rankinio bagažo, kurio matmenys ne didesni kaip 60 x 40 x 20 cm arba kurio bendra matmenų suma ne didesnė kaip 120 cm vienetą. Matmenų ribojimas netaikomas žiemos sporto inventoriui, taip pat moksleivių ir studentų vežamam vieno rankinio bagažo vienetui, būtinam jų mokslams ar studijoms, tačiau šis bagažas neturi trukdyti keleiviams, neturi užimti sėdimos vietos.

40. Keleivis, įsigijęs papildomą vienkartinį bilietą (visos kainos, nepriklausomai į teisę įsigyti važiavimo bilietą su Transporto lengvatų įstatyme arba Savivaldybės tarybos sprendimu nustatyta nuolaida), gali vežti antrą bagažo vienetą, kurio matmenys ne didesni kaip 60x40x20 cm arba kurio bendra matmenų suma ne didesnė kaip 120 cm.

41. Autobusais draudžiama vežti lengvai užsidegančias, sprogstamąsias, dvokiančias, gailias, radioaktyvias medžiagas, suspaustas ir suskystintas dujas (išskyrus dujas nešiojamuose balionėliuose), smailius, pjaunančius, griozdiškus, trukdančius keleiviams daiktus, ginklus, šaudmenis, daiktus, kurie gali sutepti ar sugadinti autobuso vidaus apdailą, apmušalus arba keleivių drabužius.

42. Dviračiai, paspirtukai vežami autobuso viduje kaip rankinis bagažas, sulenkti į transportavimo padėtį, jei tai leidžia priemonės konstrukcija ir jeigu atitinka 39 punkte nurodytus matmenis ir yra švarūs, arba išorėje, jei yra specialiai tam įrengta ir pažymėta vieta.

43. Keleivis, vežantis dviratį, paspirtuką, atsako už išteptus kitų keleivių drabužius, daiktus, taip pat dėl jų vežimo kylančios grėsmės kitų keleivių saugumui ir už autobuso apgadinimą.

44. Už vežamo bagažo saugumą atsako bagažą vežantis keleivis.

X SKYRIUS

GYVŪNŲ VEŽIMAS

45. Autobusu galima vežti tik ne ūkinės paskirties sveikus gyvūnus.

46. Gyvūnai vežami krepšiuose, pintinėse, narveliuose ir kitose gyvūnams vežti pritaikytose tarose, kurių matmenys ne didesni kaip 60x40x20 cm arba kurio bendra matmenų suma ne didesnė kaip 120 cm. Krepšiuose ir pintinėse vežami šunys privalo būti su antsnukiais, išskyrus šunis, kuriems dėl jų veislės antsnukiai nepritaikyti.

47. Krepšių, pintinių ir narvelių, kitos taros, kuriuose vežami gyvūnai, negalima dėti ant sėdynių. Krepšiai, pintinės ir narveliai, kita gyvūnams vežti pritaikyta tara neturi trukdyti keleiviams judėti autobuse, tepti autobuso salono apdailos, sėdynių arba keleivių drabužių.

48. Keleivis turi teisę vežti šunį be taros nemokamai, tik turėdamas dokumentus, kuriuose nurodoma šuns sveikatos būklė ir skiepų žymos. Šuo turi būti su antsnukiu (išskyrus šunis, kuriems dėl jų veislės antsnukiai nepritaikyti) ir negali užimti sėdimos vietos.

49. Gyvūnui priteršus, jį vežantis keleivis privalo nedelsdamas išvalyti autobuso salone priterštą vietą ir apie tai informuoti vairuotoją.

50. Vežamas gyvūnas neturi trikdyti kitų keleivių. Jei vežamas gyvūnas trikdo keleivius ir jie yra nepatenkinti, asmuo su gyvūnu turi išlipti iš autobuso artimiausioje stotelėje.

51. Keleivis atsako už jo vežamų gyvūnų sukeltą žalą kitų keleivių sveikatai, gyvybei, nuosavybei, ramybei ir privalo ją atlyginti teisės aktų nustatyta tvarka.

XI SKYRIUS

RASTI DAIKTAI

52. Autobusų salonuose rastus daiktus vairuotojas perduoda vežėjui.

53. Vairuotojas, radęs arba keleiviui jam pateikus paliktus daiktus, surašo aktą, kuriame išsamiai apibūdina šiuos daiktus ir nurodo radimo aplinkybes. Aktas perduodamas policijai, o rasti daiktai saugomi 6 mėnesius. Jei vežėjas pats negali arba nenori saugoti rastų daiktų, aktas perduodamas policijai kartu su rastais daiktais. Rasti dokumentai, ginklai, šaudmenys nedelsiant perduodami policijai.

54. Jei rasti daiktai dėl ilgo laikymo gali sugesti ar prarasti dalį vertės, po 24 valandų nuo daikto perdavimo privaloma imtis priemonių, kad daiktas, esant galimybei, būtų parduotas, o už jį gauti pinigai išsaugoti pametusiam ar kitaip praradusiam daiktą asmeniui. Jeigu nėra galimybės daiktą parduoti, jis sunaikinamas.

55. Jeigu pametęs daiktą asmuo nepaaiškėja per 6 mėnesius, rastas daiktas neatlygintinai pereina vežėjo, kuris saugojo rastą daiktą, nuosavybėn su sąlyga, kad šis sutinka atlyginti rasto daikto išlaikymo ir kitas su rastu daiktu susijusias išlaidas, jei radinį saugojo ne jis. Jei daiktą radęs vežėjas nesutinka kompensuoti tokių išlaidų, radinys neatlygintinai perduodamas valstybės nuosavybėn, o šiam vežėjui atlyginamos su radiniu susijusios turėtos išlaidos.

56. Rasti daiktai grąžinami savininkui, bet prieš tai jis turi atlyginti daikto išlaikymo ir kitas su radiniu susijusias pagrįstas išlaidas. Jeigu rasto daikto savininkas paaiškėja po to, kai daiktas jau buvo parduotas, savininkui grąžinami už daiktą gauti pinigai, išskaičiavus sumą, panaudotą radiniui išlaikyti, parduoti ir paskelbti apie radimą.

XII SKYRIUS

BAIGIAMOSIOS NUOSTATOS

57. Šios Taisyklės gali būti keičiamos ir panaikinamos Savivaldybės tarybos sprendimu.

58. Už Taisyklių pažeidimus vežėjai, vairuotojai ir keleiviai atsako Lietuvos Respublikos teisės aktų nustatyta tvarka.

__________________

PATVIRTINTA

Vilniaus rajono savivaldybės tarybos

2024 m. spalio 31 d.

sprendimu Nr. T3-356

KELEIVIŲ ĮLAIPINIMO IR IŠLAIPINIMO STOTELĖSE TVARKOS APRAŠAS

I SKYRIUS

BENDROSIOS NUOSTATOS

1. Keleivių įlaipinimo ir išlaipinimo stotelėse tvarkos aprašas (toliau – Aprašas) reglamentuoja keleivių įlaipinimo ir išlaipinimo stotelėse tvarką Vilniaus rajono savivaldybėje.

2. Aprašas parengtas vadovaujantis Lietuvos Respublikos kelių transporto kodeksu, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių tvirtinimo“ (toliau – Keleivių ir bagažo vežimo taisyklės).

3. Apraše vartojamos sąvokos suprantamos taip, kaip jos apibrėžtos Lietuvos Respublikos transporto veiklos pagrindų įstatyme ir Lietuvos Respublikos kelių transporto kodekse.

II SKYRIUS

KELEIVIŲ ĮLAIPINIMAS IR IŠLAIPINIMAS

4. Keleiviai autobuso laukia stotyse ir stotelėse. Durys keleiviams įlaipinti / išlaipinti atidaromos tik autobusui visiškai sustojus. Galinėse autobusų stotyse keleiviai išlaipinami atvykimo aikštelėje.

5. Keleiviai, prieš autobusui įvažiuojant į stotelę, iš anksto pasiruošia išlipti. Keleivis, norintis išlipti stotelėje pagal pareikalavimą, turi iš anksto informuoti vairuotoją autobusui stovint stotelėje, esančioje prieš stotelę pagal pareikalavimą.

6. Keleiviai įlaipinami ir išlaipinami autobusui privažiavus kaip įmanoma arčiau šaligatvio borto, jei viešojo transporto stotelėje nėra kliūties ir leidžia esama infrastruktūra, o ten, kur šaligatvio nėra − prie kelkraščio, atsižvelgiant į Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, reikalavimus, kad keleiviams būtų patogu įlipti į transporto priemonę ar išlipti iš jos.

7. Į stotelėje sustojusį autobusą keleiviai įlaipinami pro priekines autobuso duris (išskyrus asmenis su vežimėliais, skirtais asmenims su negalia ar vaikiškais vežimėliais) ir išlaipinami pro priekines ar galines autobuso duris. Pirmumo teisę įlipti į autobusą ar išlipti iš jo turi asmenys su negalia, keleiviai su mažamečiais vaikais, nėščios moterys ir senyvo amžiaus žmonės.

8. Keleiviai iš autobuso neišlaipinami stotelėje esant kontrolę vykdantiems pareigūnams, iki kol nebus baigta keleivių kontrolė.

9. Keleiviai vietą turi užimti taip, kad netrukdytų kitiems keleiviams. Pasiruošia išlipti prieš autobusui privažiuojant reikalingą stotelę, priartėja prie priekinių ar galinių autobuso durų ir, autobusui sustojus, nedelsdami išlipa.

III SKYRIUS

BAIGIAMOSIOS NUOSTATOS

10. Šis Aprašas gali būti keičiamas ar pripažįstamas netekusiu galios Vilniaus rajono savivaldybės tarybos sprendimu.

___________________